মীমের হালচাল - বাংলা মুভি ডেটাবেজ
মীমের হালচাল
লিখেছেন: নিউজ ডেস্ক | জুন ৭, ২০১৩ | অন্যান্য, চলচ্চিত্রের খবর, তারকা সংবাদ, ফিচার | 0
লাক্স সুন্দরী বিদ্যা সিনহা সাহা মীম মিডিয়ায় যাত্রা শুরু করেন ‘আমার আছে জল’ চলচ্চিত্রের মধ্য দিয়ে। হুমায়ূন আহমেদের পরিচালনায় এ ছবিতে জাহিদ হাসান ও ফেরদৌসের বিপরীতে অভিনয় করেন।
এ সময়ে পূর্ব সম্পর্কের জের ধরে প্রযোজক তাপসী ঠাকুরের ‘আমার প্রাণের প্রিয়া’ ছবিতে অভিনয়ে রাজি হন তিনি। জাকির হোসেন রাজুর পরিচালনায় বিপরীতে অভিনয় করছেন সময়ের শীর্ষ নায়ক শাকিব খান। এরপর ছবিটিও হিট ছবির কাতারে চলে আসে।
বছরখানেক আগে ‘জোনাকির আলো’ ছবিতে অভিনয়ে চুক্তিবদ্ধ হন তিনি। খালিদ মাহমুদ মিঠুর পরিচালনায় এ ছবিতে মীমের নায়ক হিসেবে অভিনয় করেন ইমন। ছবিতে আরও অভিনয় করেন দিতি, কল্যাণসহ অনেকে।
এ ছবিটির নির্মাণ সময়ে চলচ্চিত্র ‘তুমি সন্ধ্যারও মেঘমালা’য় অভিনয়ের প্রস্তাব আসে মীমের কাছে। রিপন মিঞার পরিচালনায় এ ছবিতেও মীমের নায়ক ছিলেন ইমন।
একই নায়কের সঙ্গে পর পর আরেকটি ছবিতে অভিনয় করেন মীম। ছবিটির নাম ‘পদ্মপাতার জল’। ছবিটি পরিচালনা করছেন তন্ময় তানসেন। এ ছবিতে অতিথি চরিত্রে অভিনয় করছেন নিপুণ। এছাড়াও মীম আরও দুটি ছবিতে অভিনয়ের বিষয়ে কথা চূড়ান্ত করেছিলেন। সব মিলিয়ে মাত্র চার মাস আগেও মীমকে নিয়ে বেশ উত্তেজনা ছিল চলচ্চিত্রপাড়ায়।
সে সময়ে মীম বলেছিলেন, ছবিতে অভিনয় করছি। নিয়মিত ছবিতে অভিনয় করতে চাই। তবে অবশ্যই গল্প ও চরিত্রকে প্রাধান্য দিয়ে। পারিশ্রমিকের বিষয়টিও দেখতে হবে। মীমের এমন কথায় হঠাৎ যেন সব ঝিমিয়ে যায়। মীম বর্তমানে চলচ্চিত্র থেকে নাটকেই বেশি ব্যস্ত।
ছোটপর্দার এহেন ব্যস্ততার কারণেই বড়পর্দার আওয়াজ কমে গেছে মীমের। এ প্রসঙ্গে তিনি বলেন, চলচ্চিত্র ছেড়ে নাটকে ব্যস্ত থাকছি না। আসছে ঈদে ছোটপর্দায় যে আওয়াজ পাবো তা বড়পর্দায় পাবো না বলেই ছোটপর্দায় উপস্থিতি এখন বেশি। তাই মনে হচ্ছে বড়পর্দার আওয়াজ কমে যাচ্ছে। আসলে তা নয়। ঈদের পরই আবারও আওয়াজ নিয়ে আসছি।
ট্যাগ: বিদ্যা সিনহা মিম, মানবজমিন
Previousপ্লেব্যাকে ফিরছেন মিলা
Nextবিনা কর্তনে সেন্সর ছাড়পত্র পেল ‘পোড়ামন’